ພວກເສື້ອແດງ ໂຮມຊຸມນຸມປະທ້ວງ ໃນໄທ
ການປະທ້ວງໃນວັນອາທິດຜ່ານມາ ແມ່ນເພື່ອລະນຶກເຖິງ ພວກສະໜັບສະໜູນເຂົາເຈົ້າ ທີ່ໄດ້ເສຍຊີວິດໄປ ໃນລະຫວ່າງການປະທະກັນ ກັບທະຫານ ເມື່ອເດືອນພຶດສະພານັ້ນ.
ພວກປະທ້ວງຕໍ່ຕ້ານລັດຖະບານໄທ ເປັນພັນໆຄົນ ໄດ້ພາກັນເດີນຂະບວນ ແລະໂຮມຊຸມ ນຸມກັນຢູ່ນະຄອນຫລວງບາງກອກ ເພື່ອລະນຶກເຖິງພວກສະໜັບສະໜູນເຂົາເຈົ້າ ທີ່ໄດ້ເສຍ ຊີວິດໄປ ໃນລະຫວ່າງການປະທະກັນກັບກຳລັງຮັກສາຄວາມສະງົບໍຫລາຍໆບັ້ນ ເຖິງແມ່ນ ຈະມີກົດໝາຍພາວະສຸກເສີນ ທີ່ເກືອດຫ້າມການໂຮມຊຸມນຸມກັນກໍຕາມ ແຕ່ພວກປະທ້ວງ ກໍຍັງສືບຕໍ່ເຕົ້າໂຮມກັນ ເປັນຈຳນວນຫລວງຫລາຍ ພວກເດີນຂະບວນປະທ້ວງທີ່ໃສ່ເສື້ອແດງ ພາກັນໄປໂຮມ ຊຸມນຸມກັນ ຢູ່ນອກສວນລຸ່ມພິນີ ຂອງນະຄອນຫລວງບາງ ກອກ ໃນການທ້າທາຍຕໍ່ກົດໝາຍຫ້າມການໂຮມຊຸມນຸມ ໃນທີ່ສາທາລະນະ ຕໍາຫລວດໄທ ພາກັນຢືນເບິ່ງ ຂະນະທີ່ພວກປະທ້ວງຕໍ່ຕ້ານລັດຖະບານ ພາກັນສົ່ງສຽງສະແດງຄວາມເຄົາຣົບຕໍ່ພົນຕີ ເສແດງ ທີ່ຖືກລອບສັງຫານໂດຍຜູ້ຈອບຍິງຄົນນຶ່ງ ໃນເດືອນພຶດສະພາ ຂະນະທີ່ທ່ານກຳລັງໃຫ້ສຳພາດກັບພວກນັກຂ່າວຢູ່ ນາຍພົນເສແດງໄດ້ສະໜັບສະໜູນ ການຍຶດຄອງເຂດສູນການຄ້າ ແລະປະຫວັດສາດຂອງບາງກອກ ເປັນເວລາສອງເດືອນຂອງພວກເສື້ອແດງຫລື ນປຊ ເພື່ອຮຽກຮ້ອງໃຫ້ມີການເລືອກຕັ້ງໃໝ່ ຊຶ່ງເປັນການເນັ້ນຢໍ້າເຖິງຄວາມແຕກແຍກທາງການເມືອງ ຢູ່ພາຍໃນກອງທັບໄທ ຫລັງຈາກນັ້ນ ພວກປະທ້ວງກໍພາກັນຂຶ້ນຂີ່ເຕັມລົດບັນທຸກ ແລະ ລົດຈັກ ແລ້ວພາກັນຂີ່ໄປ ຜ່ານເຂດທີ່ໄດ້ມີການປະທະກັນຢູ່ຕາມທ້ອງຖະໜົນ ກັບພວກກຳລັງຮັກສາຄວາມສະງົບ ຊຶ່ງໄດ້ເຮັດໃຫ້ 90 ຄົນເສຍຊີວິດ ທີ່ສ່ວນຫລາຍກໍແມ່ນພວກປະທ້ວງນັ້ນ ນັບແຕ່ນັ້ນມາ ຫລາຍໆເຂດຂອງໄທ ຮວມທັງນະຄອນ ຫລວງບາງກອກ ກໍໄດ້ຕົກຢູ່ໃນສະພາວະສຸກເສີນທີ່ຫ້າມ ການໂຮມຊຸມນຸມໃນທີ່ສາທາລະນະ ຈຳກັດຂ່າວສານ ຂອງສື່ມວນຊົນ ແລະໃຫ້ສິດອໍານາດແກ່ຕຳຫລວດ ຫລາຍຂຶ້ນກວ່າເກົ່າ ການເດີນຂະບວນໄດ້ເຮັດໃຫ້ການສັນຈອນໃນບາງກອກ ຕິດຂັດ ແຕ່ກໍໄດ້ດໍາເນີນໄປຢ່າງສະງົບ ແລະໄປຢຸດລົງ ທີ່ອານຸສາວະລີປະຊາທິປະໄຕ ອັນເປັນສິ່ງສະດຸດີການ ປ່ຽນແປງໄປ ສູ່ລະບອບປະຊາທິປະໄຕຂອງໄທ ໃນປີ 1932 ນັ້ນ ພວກປະທ້ວງຫລາຍໆພັນຄົນ ພາກັນໂຮມຊຸມນຸມຢູ່ທີ່ອານຸສາວະລີນັ້ນ ແລະພາກັນໃສ່ເສື້ອ ແດງ ແລະຍົກປ້າຍຄັດຄ້ານລັດຖະບານຊຸດປັດຈຸບັນຂອງທ່ານ ອະພິສິດ ເວດຊາຊີວະ ພວກປະທ້ວງ ຊຶ່ງຫລາຍຄົນມາຈາກເຂດຊົນນະບົດເວົ້າວ່າ ລັດຖະບານຂອງທ່ານອະພິສິດ ແມ່ນໄດ້ຮັບການສະໜັບສະໜູນຈາກພວກເຈົ້າຂຸນມຸນນາຍ ແລະພວກຊົນຊັ້ນສູງ ທີ່ໄດ້ສົມ ຮູ້ຮ່ວມຄິດກັນກັບພວກທະຫານ ທໍາການປົດພວກຜູ້ນໍາທີ່ພວກເຂົາເຈົ້າເລືອກຕັ້ງເອົານັ້ນ ລົງຈາກອໍານາດ ນາຍໂກສິນ ທີມສຸວັນ ອາຍຸ 54 ປີ ກ່າວຍໍ້າຄໍາຮຽກຮ້ອງໃຫ້ມີການເລືອກຕັ້ງໃໝ່ຂອງ ພວກປະທ້ວງ ວ່າດັ່ງນີ້: ພວກທີ່ຕິຕຽນພວກເສື້ອແດງເວົ້າວ່າ ພວກເສື້ອແດງຢາກນຳເອົາທ່ານທັກສິນ ຊິນນະວັດ, ອະດີດນາຍົກລັດຖະມົນຕີໄທ ທີ່ໄດ້ຖືກປົດອອກຈາກຕຳແໜ່ງ ໃນປີ 2006 ໂດຍການລັດຖະປະຫານຂອງຝ່າຍທະຫານນັ້ນກັບຄືນມາ ຊຶ່ງເວລານີ້ຜູ້ກ່ຽວລີ້ໄພຢູ່ໃນຕ່າງປະເທດ ເພື່ອໜີໂທດຕັດສິນຈໍາຄຸກ ໃນຄະດີສໍ້ ລາດບັງຫລວງ ໃນເດືອນແລ້ວນີ້ ກໍມີພວກປະທ້ວງເສື້ອແດງ ປະມານ 10 ພັນຄົນ ພາກັນເດີນຂະບວນ ຢ່າງສັນຕິ ເພື່ອລະນຶກເຖິງຄົບຮອບ 4 ປີ ຂອງວັນລັດຖະປະຫານດັ່ງກ່າວນັ້ນ ພວກເຈົ້າໜ້າທີ່ໄທ ບໍ່ໄດ້ໃຊ້ຄວາມພະຍາຍາມໃດໆ ໃນການທີ່ຈະປ້ອງກັນບໍ່ໃຫ້ມີການເດີນຂະບວນເມື່ອໄວໆມານີ້ ລວມທັງການເດີນຂະບວນຂອງພວກເສື້ອເຫລືອງ ທີ່ພາກັນໂຮມ ຊຸມນຸມ ເພື່ອຕໍ່ຕ້ານພວກເສື້ອແດງ ແລະອ້າງວ່າພວກຕົນທໍາໄປເພື່ອປົກປ້ອງສະຖາບັນພະມະຫາກະສັດຂອງໄທນັ້ນ ເບິ່ງຄືວ່າ ພັກຝ່ານຕ່າງໆຂອງໄທ ກຳລັງທໍາການທົດສອບເບິ່ງວ່າ ພວກເຂົາເຈົ້າຈະສ້າງຄວາມກົດດັນຕໍ່ເຈົ້າໜ້າທີ່ ໄດ້ໜ້ອຍຫລາຍປານໃດ ກ່ອນໜ້າການເລືອກຕັ້ງ ທີ່ກົດໝາຍ ບັງຄັບໃຫ້ລັດຖະບານຈັດຂຶ້ນ ໃນປາຍປີໜ້ານັ້ນ